Imagini provenite de la Very Large Telescope al ESO și NASA/ESA Hubble Space Telescope
au relevat structuri unice și total neașteptate pe discul de praf din jurul stelei AU Microscopii.
Acest aspect de undă în mișcare rapidă a prafului, se deosebește de orice observație sau predicție făcută până acum.
AU Microscopii, sau AU Mic pe scurt, este o stea tânără din apropiere, înconjurată de un disc mare de praf.
Studiul unor astfel de discuri poate oferi indicii valoroase despre formarea planetelor.
Astronomii au căutat ani de zile semne caracteristice de grupare sau deformare în discul AU Mic.
Astfel de trăsături ar putea trăda locația unei posibile planete.
De această dată, astronomii au folosit pentru căutare puternicele noi capacități imagistice ale
instrumentului ESO denumit SPHERE, montat pe Very Large Telescope.
Și au descoperit ceva cu totul neașteptat.
În noua imagine, la diferite distanțe de stea, au apărut cinci arcuri asemănătoare valurilor.
Astronomii au comparat datele furnizate de SPHERE cu imagini ale discului luate de Hubble în 2010 și 2011.
Compararea datelor a arătat că aceste valuri sunt în mișcare și se deplasează foarte repede!
Cel puțin trei dintre acestea se mișcă atât de repede încât au scăpat de atracția gravitațională a stelei.
Vitezele atât de mari exclud posibilitatea ca acestea să fie caracteristici convenționale ale discului
cauzate de planete ce tulbură materia discului în timp ce orbitează steaua.
Trebuie să fi fost altceva implicat pentru a accelera valurile și a le face să se miște atât de repede.
Înseamnă că acestea sunt un indiciu a ceva cu adevărat neobișnuit.
O explicație pentru ciudata structură ar putea fi erupțiile stelare.
AU Mic eliberează adesea imense explozii de energie de la suprafața sa.
Una dintre aceste erupții ar fi putut probabil să desprindă cu violență
material dintr-o planetă - în cazul în care există planete.
Acest material s-ar putea propaga acum prin disc, propulsat de forța exploziei.
Pentru a obține un răspuns concludent despre natura acestor caracteristici
astronomii vor avea nevoie de observații suplimentare făcute de la sol și din spațiu.
Dar, pentru moment, aceste ciudate caracteristici rămân o mare uimire și un mister nerezolvat.
Transcrierea: ESA/Hubble; Traducerea: Daniela H.S.